Ensiapu Acuta erittäin pahasti ruuhkautunut – Taysilta poikkeuksellinen pyyntö työnantajille

Tampereen yliopistollisen sairaalan ensiapu Acuta on pahoin ruuhkautunut. Pirkanmaan sairaanhoitopiiri tiedottaa, että Acutassa on ollut viime 2,5 viikon aikana poikkeuksellisen paljon potilaita. Tämä johtuu influenssaepidemiasta. Merkittävä osa potilaista on iäkkäitä ja saapuu Acutaan ambulanssilla. Potilaiden odotusajat ovat olleet pitkiä, vaikka lääkärien ja hoitajien määrää on lisätty. - Ensiavun hoitoryhmien tilat ovat täyttyneet jo päivisin, ja ensiavussa on jouduttu sijoittamaan potilaita käytäväpaikoille. Jatkohoitopaikkoja kunnista on ollut vaikea saada. Kuntia on pyydetty lisäämään sekä vanhuspalvelujen että kiireellisten vastaanottojen määrää, sairaanhoitopiirin tiedotteessa todetaan. Poikkeuksellisen hankalan tilanteen vuoksi Tays toivoo, että työnantajat hyväksyisivät väliaikaisesti lyhyitä, 3–5 vuorokauden pituisia sairaslomia ilman lääkärintodistusta tai pelkän sairaanhoitajan arvion perusteella. Näin päivystysvastaanottoja ei kuormitettaisi pelkillä sairauslomapyynnöillä. Lisäksi Tays toivoo, että perusterveet aikuiset potilaat, joilla on pitkittynyt ylähengitysinfektio tai kuume, hakeutuvat tarvittaessa lääkärille omaan terveyskeskukseen. - Tapaturmat sekä vakavasti sairaat potilaat, jotka eivät voi odottaa terveysaseman avautumiseen asti, hoidetaan edelleen Acutassa, sairaanhoitopiiri tiedottaa. Sairaanhoitopiirin mukaan Tampereen terveysasemilla hoidetaan joulun ja loppiaisen välisinä arkipäivinä ainoastaan akuutteja potilaita. Taysin infektiolääkärit suosittelevat edelleen influenssarokotteen ottamista. Acutan potilailta Tays toivoo kärsivällisyyttä.